CELEX: 32019R0923
Language: sl
Date: 2019-06-03 00:00:00
Title: Izvedbena uredba Komisije (EU) 2019/923 z dne 3. junija 2019 o uvrstitvi določenega blaga v kombinirano nomenklaturo

6.6.2019   
               
               
                  SL
               
               
                  Uradni list Evropske unije
               
               
                  L 148/7
               
            
         IZVEDBENA UREDBA KOMISIJE (EU) 2019/923
         z dne 3. junija 2019
         o uvrstitvi določenega blaga v kombinirano nomenklaturo
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (1) ter zlasti člena 57(4) in člena 58(2) Uredbe,
         ob upoštevanju naslednjega:
         
                     (1)
                  
                  
                     Da bi se zagotovila enotna uporaba kombinirane nomenklature, priložene Uredbi Sveta (EGS) št. 2658/87 (2), je treba sprejeti ukrepe za uvrstitev blaga iz Priloge k tej uredbi.
                  
               
                     (2)
                  
                  
                     Uredba (EGS) št. 2658/87 določa splošna pravila za razlago kombinirane nomenklature. Ta pravila se uporabljajo tudi za vsako drugo nomenklaturo, ki v celoti ali delno temelji na kombinirani nomenklaturi ali pa uvaja dodatne pododdelke ter se s posebnimi določbami Unije predpiše zaradi uporabe tarifnih in drugih ukrepov v zvezi z blagovno menjavo.
                  
               
                     (3)
                  
                  
                     Po teh splošnih pravilih bi bilo blago iz stolpca 1 razpredelnice iz Priloge treba uvrstiti pod oznaki KN v stolpcu 2 na podlagi utemeljitve v stolpcu 3 navedene razpredelnice.
                  
               
                     (4)
                  
                  
                     Primerno je določiti, da se lahko imetnik v skladu s členom 34(9) Uredbe (EU) št. 952/2013 še nekaj časa sklicuje na zavezujoče tarifne informacije, ki se izdajo za blago, na katero se nanaša ta uredba, in niso v skladu s to uredbo. To obdobje bi moralo biti omejeno na tri mesece.
                  
               
                     (5)
                  
                  
                     Ukrepi iz te uredbe so v skladu z mnenjem Odbora za carinski zakonik –
                  
               SPREJELA NASLEDNJO UREDBO:
         
            Člen 1
            Blago, opisano v stolpcu 1 razpredelnice iz Priloge, se uvrsti v kombinirano nomenklaturo pod oznaki KN iz stolpca 2 navedene razpredelnice.
         
         
            Člen 2
            V skladu s členom 34(9) Uredbe (EU) št. 952/2013 se je na zavezujoče tarifne informacije, ki niso v skladu s to uredbo, mogoče sklicevati še tri mesece po začetku veljavnosti te uredbe.
         
         
            Člen 3
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 3. junija 2019
            
               
                  Za Komisijo
               
               
                  V imenu predsednika
               
               Stephen QUEST
               
                  Generalni direktor
               
               
                  Generalni direktorat za obdavčenje in carinsko unijo
               
            
         
         
            (1)  UL L 269, 10.10.2013, str. 1.
         
            (2)  Uredba Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (UL L 256, 7.9.1987, str. 1).
      
      
         
            PRILOGA
            
                        Opis blaga
                     
                     
                        Uvrstitev
                        (oznaka KN)
                     
                     
                        Utemeljitev
                     
                  
                        (1)
                     
                     
                        (2)
                     
                     
                        (3)
                     
                  
                        
                                    1.
                                 
                                 
                                    Izdelek je alkoholna tekočina z vsebnostjo alkohola od 4 do 6 vol. %.
                                    Nastane z mešanjem fermentiranega jabolčnega soka z destiliranim etilnim alkoholom, gazirano vodo, sladkorjem, citronsko kislino, aromami, konzervansom (E 202), kofeinom in barvili (E 102, E 124).
                                    Dodajanje destiliranega etilnega alkohola fermentiranemu jabolčnemu soku poveča njegovo vsebnost alkohola: 62,05 litra fermentiranega jabolčnega soka z 18 vol. % (11,17 litra) alkohola se zmeša s 37,95 litra destiliranega etilnega alkohola z 28,28 vol. % (10,73 litra) alkohola. Delež fermentiranega alkohola v izdelku znaša 51 %, delež destiliranega alkohola pa 49 % celotne vsebnosti alkohola.
                                    Tako dobljena mešanica je razredčena na 4 do 6 vol. % alkohola z dodajanjem gazirane vode. Dodajo se tudi sladkor, citronska kislina, konzervans (E 202), kofein, barvila (E 102, E 124) in arome (na primer mango, rum, pasijonka ali portovec).
                                    Izdelek se uporablja za proizvodnjo koktejlov. Vonj in okus sta po alkoholu, kisla in sladka.
                                    Izdelek je namenjen za prehrano ljudi in je pripravljen za prodajo na drobno v embalaži s prostornino 2 litra ali manj.
                                 
                              
                     
                        2208 90 69 
                     
                     
                        Uvrstitev opredeljujejo splošni pravili 1 in 6 za razlago kombinirane nomenklature ter besedilo oznak KN 2208 , 2208 90  in 2208 90 69 .
                        Izdelek je alkoholna pijača, ki ni ohranila značilnosti izdelka, ki se uvršča pod tarifno številko 2206  (glej tudi pojasnjevalne opombe harmoniziranega sistema k tarifni številki 2206 , tretji odstavek), saj so dodane snovi povzročile izgubo lastnosti in značilnosti fermentiranega jabolčnega soka.
                        Dejstvo, da destilirani alkohol niti po volumnu niti glede na odstotni delež ne presega 49 % alkohola, prisotnega v izdelku, pri čemer je preostalih 51 % rezultat postopka fermentacije, to ni merilo za uvrstitev, saj za določitev značilnosti izdelkov pod tarifno številko 2206  ne obstaja pravilo o večini odstotnih deležev.
                        Zato je uvrstitev pod tarifno številko 2206  izključena, saj izdelek kaže objektivne značilnosti, podobne značilnostim alkoholnih pijač, in ne več značilnosti izdelkov, ki se pridobijo s fermentacijo določene vrste sadja ali rastline.
                        Izdelek je zato treba uvrstiti pod oznako KN 2208 90 69  kot druge alkoholne pijače v embalaži s prostornino 2 litra ali manj.
                     
                  
                        
                                    2.
                                 
                                 
                                    Izdelek je alkoholna tekočina z vsebnostjo alkohola 15 vol. %.
                                    Pridobiva se s fermentacijo ekstrakta sladkorne pese, ki vsebuje 93,4 mas. % saharoze (96,7 mas. % saharoze v suhi snovi), beljakovine, minerale v sledeh, vlaknine in vodo.
                                    Postopek fermentacije se doseže z dodatkom vode in kvasovk ter se nadaljuje, dokler se ne doseže vsebnost alkohola 15 vol. %. Kvasovke se nato odstranijo s sedimentacijo in mikrofiltracijo. Izdelek nima posebnega vonja in okusa, razen po alkoholu.
                                    Izdelek je namenjen uporabi kot osnova pri pripravi alkoholnih pijač.
                                    Predložen je v razsutem stanju.
                                 
                              
                     
                        2208 90 99 
                     
                     
                        Uvrstitev opredeljujejo splošni pravili 1 in 6 za razlago kombinirane nomenklature ter besedilo oznak KN 2208 , 2208 90  in 2208 90 99 .
                        Ekstrakt sladkorne pese je nevtralni surovi sladkor, zato izdelek ne more imeti okusa, vonja in/ali videza pijače, proizvedene iz določene vrste sadja ali naravnega proizvoda. Zato ni pridobil značilnosti izdelka, ki se uvršča pod tarifno številko 2206 , temveč značilnosti etilnega alkohola iz tarifne številke 2208 .
                        Izdelek, ki se pridobiva s predelavo fermentiranega ekstrakta sladkorne pese in je namenjen uporabi kot osnova pri pripravi alkoholnih pijač ter je zaradi čiščenja (vključno z mikrofiltracijo) nevtralen v smislu barve, vonja in okusa, se zato uvršča pod tarifno številko 2208 .
                        Izdelek je zato treba uvrstiti pod oznako KN 2208 90 99  kot drugi nedenaturirani etilni alkohol v embalaži s prostornino več kot 2 litra.